
Abigail Gordon elsker å skildre den fascinerende kombinasjonen av romantikk og medisin. Hun bor i Cheshire, England, hvor hun deltar aktivt i lokalsamfunnet og blir til og med bedt om å skrive manus til den årlige pantomimeforestillingen i landsbyen! Hennes eldste sønn er sykehusdirektør og bidrar med bakgrunnsopplysninger når hun trenger det. Abigails familie er tett sammensveiset, og hun nyter å ha to av sønnene boende i nærheten, og den tredje ikke så langt unna. Slik får hun også gleden av å se barnebarna vokse opp.


1

Lengselen etter å være tilbake blant mennesker som var glad i henne var så sterk at Kate Barrington nesten kunne ta og føle på den idet hun kjørte de siste kilometerne gjennom landskapet hvor hun hadde vokst opp.

Hun ville kjenne morens armer rundt seg. Være tilbake i soverommet oppunder takmønet i Jasmine Cottage, og gråte ut de siste dagenes sinne og fortvilelse over å ha blitt sveket.

Hun følte seg mer nedtrykt enn noensinne. Mentalt fordi bryllupet hun hadde drømt om ikke ble noe av, og fysisk fordi hun følte seg syk.

Det hadde startet kvelden før. Verkende ledd, høy feber og oppkast, en følelse av uvelhet som gjorde henne enda mer oppsatt på å forlate den sørlige delen av landet, der hun hadde jobbet i de siste to årene. Det var ingenting som holdt henne der lenger. Jobben tok slutt samtidig som bryllupsplanene gikk i vasken.

Idet hun kjørte opp foran det gamle steinhuset med fire store soverom ovenpå og luftige oppholdsrom i første etasje, kjente Kate at humøret var i ferd med å bli litt bedre. Hun håpet at hun ville klare å legge de vonde følelsene bak seg her hjemme. Hvert sekund nå ville døren bli åpnet. Moren ville komme ut med utstrakte armer, og alt ville straks bli bedre.

Hun hadde lagt igjen en beskjed om at hun kom på telefonsvareren kvelden før. Selv om moren ikke hadde slaktet gjøkalven for henne, ville hun i det minste bli tatt imot med et måltid god, hjemmelaget mat av det slaget hun hadde savnet så sterkt de siste årene.

Idet hun ga seg i kast med å lesse kassene ut av bagasjerommet, ble hun oppmerksom på at døren fremdeles var lukket. Huset så nærmest forlatt ut. Hjertet sank i brystet hennes. Hvor var moren? Hodet hennes verket, og hun skalv i den kjølige høstluften.

Hvis moren hadde fått beskjeden hennes, ville hun ha stått klar i døråpningen. Hun hadde bønnfalt datteren om å komme hjem helt siden det ble slutt mellom henne og Craig. Men det var like krevende å avlyse et bryllup som det var å organisere ett, og hun hadde ikke blitt ferdig med å nøste opp de løse trådene før nå.

Det var kaldt i huset da hun kom inn, og Kate undret på om det kunne skyldes at sentralfyren var av, eller om det var skuffelsen som gjorde henne kald. Uansett hva det skyldtes, så fortalte de tomme rommene sitt tydelige språk. Moren hennes var ikke hjemme, og etter at hun hadde fått liv i den gjenstridige sentralfyren, skrudde Kate på en elektrisk varmeovn i stuen og la seg ned på teppet foran den for å få varmen i seg.

Idet hun litt etter litt tinte opp, begynte øyelokkene å bli tunge, og akkurat idet hun avgjorde at det mest fornuftige ville være å hente en varmeflaske og gå til sengs, ble hun overmannet av feber og utmattelse. Snart sov hun tungt.

Hun våknet av at taklampen ble tent. Da hun blunket mot det plutselige, skarpe lyset, hørte Kate en mørk, overrasket stemme. – Hva har vi her, da?

Stemmen var langt dypere enn morens. Øynene hennes var blanke, og kinnene brant av feber da hun satte seg opp og stirret inn i de hasselbrune øynene til en mann iført dress, skjorte og slips.

– Hvem er du? hikstet hun fram. – Hvor er moren min?

Han smilte skjevt. – Jeg er i alle fall ikke reinkarnasjonen av Jack the Ripper, så det er ingen grunn til å se så redd ut. Moren din har det bra. Hvis du virkelig er den bortkomne datter, naturligvis. Jeg heter Daniel Dreyfus og bor her for øyeblikket.

– Som gjest eller leieboer?

– Jeg leier hybel her.

– Men hvorfor det? Mamma pleier ikke å ta inn leieboere.

– Jeg har forstått det, men hun fattet medlidenhet med meg. Jeg har nylig flyttet til området, og jeg er i ferd med å bygge hus. Jeg trengte et sted å bo til det står ferdig. Det var ikke noe å få leid, så moren din var snill nok til å leie ut et rom.

Det var det eneste som manglet, tenkte Kate der hun satt på teppet. Hun orket ikke å forholde seg til fremmede akkurat nå. Hun hadde kommet hjem for å få trøst, og i tillegg hadde hun pådratt seg et virus. Moren hennes var ikke hjemme, og denne fremmede mannen bodde i huset deres.

– Hvor er moren min? spurte hun.

– Hun måtte reise av sted i hui og hast i går ettermiddag da bestemoren din ble dårlig. Hun hadde allerede reist da du ringte og la igjen beskjed på svareren. Jeg hørte den ikke før i dag tidlig, og du hadde allerede reist da jeg forsøkte å ringe deg.

– Hva feiler det bestemor? spurte hun engstelig.

– Jeg tror det er hjertet. Ta det rolig, hun er på bedringens vei. Jeg rakk ikke å veksle mange ordene med moren din før hun dro. Hun ringte meg på legekontoret og ba meg om å holde fortet her hjemme. Hun hadde ingen anelse om at du var på vei hjem.

– Hva gjorde du på legekontoret? spurte hun irritert. – Er du syk? Jeg har fått et eller annet virus selv, så jeg vil helst ikke bli utsatt for enda flere bakterier.

Det skjeve smilet var tilbake. – Jeg jobber der. Jeg er den nye landsbylegen. Peter Swain har trukket seg tilbake, og jeg overtok praksisen for tre måneder siden. Før det hadde jeg et kort opphold i Midtøsten.

Hva blir det neste? tenkte Kate fortvilet. Alt gikk galt. Først brøt Craig forlovelsen fordi han ikke var klar til å slå seg til ro. Så oppdaget hun at han sto i med venninnen hun delte leilighet med. Hun burde kanskje ha skjønt hva som foregikk tidligere, men det gjorde uansett vondt.

Deretter fikk hun dette viruset. Hun som aldri var syk. Og nå var bestemoren dårlig. Det lot til at det var hjertet som plagde henne igjen. Og på toppen av det hele dukket denne leieboeren opp og oppførte seg som han eide hele huset. Dessuten var han lege. Hun kunne ha klart seg uten dette.

– Jeg håper at du ikke bruker mitt rom, sa hun surt idet hun reiste seg opp.

– Naturligvis ikke, hørte hun ham svare. Det var det siste hun husket.

*

Daniel fanget opp Kate idet hun falt sammen, og kjente straks at hun hadde feber. Da han løftet henne opp i armene, var hun slapp og livløs i kroppen. Det slo ham at hun slett ikke lignet på moren sin, med det korte, lyse håret og de intenst blå øynene.

Han bar henne opp trappen og åpnet døren til soverommet som hadde stått avstengt siden han flyttet inn. Deretter la henne forsiktig ned på sengen, oppå sengeteppet, før han fant et teppe til å legge over henne i garderobeskapet.

Kate våknet til liv og oppdaget at hun befant seg i samme situasjon som tidligere. Hun stirret forvirret opp på ham. – Hva skjedde? spurte hun matt.

– Du besvimte, så jeg bar deg opp og la deg på sengen.

Hun stønnet. Så pinlig! Hva ble det neste?

– Jeg vil gjerne ta en kikk på deg, for du er åpenbart ikke frisk. Jeg henter legevesken i bilen. Ikke rør deg i mellomtiden, befalte han.

Hadde hun ikke følt seg så elendig, ville Kate ha protestert. Nå ble hun bare liggende og vente på at han skulle komme tilbake.

– Hvor lenge er det siden du spiste noe? spurte han da han målte temperaturen hennes.

– Eh … det var vel i går.

– Ikke rart at du føler deg kraftløs.

– Jeg kastet opp i hele går.

– Jeg forstår. Har du hatt noe lignende tidligere?

– Nei. Aldri.

– Greit. Hvis du klarer å kle av deg og legge deg under dynen, skal jeg gå og hente en varmeflaske, en kopp te og litt ristet brød. Så får vi se om du klarer å få i deg noe. Du skal få et par paracet også, så vi får ned feberen.

Da han kom opp igjen, lå Kate under teppet og skalv. Hun grep varmeflasken og trykte den takknemlig mot brystet. Mens hun nippet til teen og tok noen små biter av det ristede brødet, ringte telefonen i gangen nedenunder. Da han gikk ned for å ta den, ropte hun etter ham: – Hvis det er moren min, så må du ikke si at jeg er syk. Hun har sikkert nok å tenke på med bestemor.

Det var ikke moren hennes. Det var Jenny Barnes som ringte, resepsjonisten på legekontoret.

– Er alt i orden, doktor Dreyfus? ville hun vite. – Venterommet er fullt, og doktor Platt sukker og stønner.

– Jeg er der om noen minutter, sa han. – Jeg skulle bare hjemom å hente en fagbok, og så fant jeg en som slett ikke er frisk her.

– Ikke Ruth, vel?

– Nei, datteren hennes. Hun har kommet hjem med et slags virus.

– Er Kate hjemme igjen? utbrøt Jenny. – Hun jobbet som legevikar her i et år før hun flyttet sørover. Hun er veldig søt.

– Ikke for øyeblikket, bemerket han tørt. Det gikk opp for ham at hun ikke hadde nevnt noe om at hun også var lege. Hun hadde nærmest virket brydd da han fortalte at han hadde overtatt praksisen.

– De trenger meg nede på legekontoret, sa han til Kate da han kom opp igjen. Hun lå og døste etter å ha fått i seg teen og brødskiven. – Jeg er tilbake så snart jeg kan, men i mellomtiden må du holde sengen. Jeg har hentet mobilen din og lagt den på nattbordet, slik at du ikke trenger å stå opp hvis moren din ringer.

Han stanset i døråpningen. – Har du tatt de febernedsettende tablettene?

– Ja, sa hun spakt. Hun ønsket at han ikke hadde vært så myndig. Hjertet hennes var sårt og ømt. Hun trengte trøst. Men denne Daniel Dreyfus skulle ikke få vite det. Når han kom tilbake, skulle hun huske manerene sine og takke ham for hjelpen. Noen måtte ha sendt en lege til henne når hun trengte det.

En tåre trillet nedover kinnet hennes, men han hadde gått og så den ikke. Mannen som hadde overtatt landsbypraksisen og flyttet inn i hjemmet hennes, var allerede halvveis ned trappen.

Daniel grublet over det dårlige humøret til Miriam Platt, den andre legen på kontoret. Han hadde arvet den femti år gamle enken sammen med praksisen. Peter Swain hadde bedt ham om å beholde henne, og han hadde sagt seg villig til det, så lenge hun skjøttet jobben sin. Hun var en dyktig lege, men personligheten hennes var deprimerende. Hun sukket og stønnet over den minste ting, og han skulle ønske at hun kunne se litt lysere på livet.

Miriam bekymret ham. Han ønsket at hun ville snakke med ham. Fortelle ham hvorfor hun alltid var så dyster til sinns. De var bare to leger på kontoret, og hvis hun hadde problemer som han kunne bidra til å løse, ville han gjerne være til hjelp.

Han var oppmerksom på at legekontoret var underbemannet, og at hans fravær denne ettermiddagen neppe hadde blitt tatt nådig opp av Miriam. Men han kunne ikke ha overlatt den stakkars piken til seg selv. Dessuten likte han Ruth Barrington. Hun var en snill og hyggelig dame, og han ville gjerne hjelpe datteren hennes.

Ruths gamle venn Peter hadde bedt henne om å huse den nye legen til huset hans sto ferdig. Hun hadde sagt seg villig til det, og nå nøt han god mat og gleden over å bo i Jasmine Cottage inntil videre.

Han hadde visst at Ruth hadde en datter som bodde et annet sted, og han hadde fornemmet at hun var bekymret for henne av en eller annen grunn. Hun hadde bare ikke sagt stort om det, og han ventet heller ikke at hun skulle betro seg til en fremmed mann.

Nå hadde datteren hennes dukket opp her. Han visste ikke om hun var tilbake for godt, eller om hun bare var på besøk. Men Kate hadde ikke blitt særlig glad da hun fant ham i morens hus, selv om han hadde forklart henne at det var en midlertidig ordning.

Han nærmet seg legekontoret hvor Miriam stønnet og pasientene ventet, så hun fikk klare seg selv til arbeidsdagen var over.

– Er Kate ok? spurte Jenny idet han kom inn i resepsjonen.

– Nei, egentlig ikke, sa han. – Jeg tror hun har fått et slags virus, og da gjelder det vanligvis å holde feberen nede og hvile til det går over.

– Vet Ruth at hun er syk? spurte Jenny. Hun ville ikke gi seg før hun hadde fått hele historien.

– Hun er hos moren sin i Newcastle-on-Tyne. Den gamle damen er også dårlig. Så jeg må klare brasene her hjemme.

Idet hun rakte ham journalene til de neste pasientene, sa Jenny: – Er det noe jeg kan gjøre for å hjelpe til?

Han smilte. Han var full av beundring for landsbybeboerne som alltid var villige til å stille opp for hverandre. Ingen skulle lide i ensomhet i denne landsbyen. Han var forundret over det sterke fellesskapet, men han hadde en følelse av at pasienten ønsket å være i fred i dette tilfellet.

– Nei, ikke for øyeblikket. Men takk likevel. Kate vil visst bare sove ut. Med det gikk han inn på kontoret og kalte inn første pasient før Miriam rakk å sende ham et av de skulende blikkene sine.

Mens han ventet, kom han til å tenke på at de lokale innbyggerne hadde vært litt reserverte mot ham i begynnelsen. Peter hadde vært legen deres så lenge mange av dem kunne huske. Men nå hadde de rukket å bli kjent med ham, og de visste at han var vennlig og dyktig.

Hvis noen av de kvinnelige pasientene lurte på at et så presentabelt medlem av mannekjønnet hadde valgt å slå seg ned blant dem uten synlige familiebånd, så fikk de bare lure. Daniel lignet husvertinnen sin i så måte. Han holdt privatlivet sitt for seg selv.

Pasientene kom og gikk, enkelte av dem med bagatellmessige plager, andre med mer alvorlige problemer. Etter hvert som venterommet ble tømt og klokken tikket av sted, lurte Daniel på hvordan pasienten hjemme i Jasmine Cottage hadde det. Hun virket ganske syk, men han hadde en følelse av at den litt uhøflige tonen hennes bunnet i skuffelse over at moren ikke var hjemme.

Men han hadde i det minste vært der og hjulpet henne da hun besvimte. Hvis hun ikke likte at han bodde i Jasmine Cottage, fikk han heller holde en lav profil så lenge hun var hjemme, og håpe at besøket ikke varte lenge.

– Beklager at jeg ble forsinket, sa han til Miriam da de var i ferd med å rydde opp for dagen. – Ruths datter kom uventet hjem, og hun var ikke riktig frisk. Hun besvimte, så jeg kunne ikke forlate henne før jeg hadde forsikret meg om at hun var ok.

– Jeg skjønner, sa hun fraværende. – Det var bare det at vi hadde det så travelt her.

– Jeg vet det. Vi trenger en lege til, og jeg skal sørge for å få ansatt en så snart som mulig.

Han visste ikke riktig hvordan han skulle klare det, men det var alltids noen unge, nyutdannede leger som ønsket praksis fra et legekontor, eller mer erfarne leger som ønsket å flytte på landet av hensyn til familien eller andre private årsaker.

Det hadde vært ganske hektisk etter at han tok over, men nå var alt i ferd med å roe seg. Hvis han fikk ansatt en lege til, ville han kanskje få tid til å utforske landskapet i Cheshire.

Noe av det beste som hadde hendt ham etter at han ble en del av landsbysamfunnet, var at han flyttet inn hos Ruth Barrington. Han hadde kjøpt en tomt nede ved elven og var i gang med å bygge hus på den. Men det ville ta flere måneder før huset sto ferdig, og i mellomtiden var han glad for å bo i Jasmine Cottage. Han hadde i hvert fall vært det så langt.

*

Klokken var halv sju da han svingte opp foran huset og låste seg inn. Han kunne ikke høre en lyd innefra, så han antok at Kate hadde sovnet igjen.

Han banket forsiktig på døren til soverommet hennes, og da det ikke kom noe svar, skjøv han den langsomt opp. Sengen var tom, og han kunne høre at dusjen sto på inne på det tilhørende badeværelset, så det lot til at hun følte seg bedre. Men hadde han ikke bedt henne om å holde sengen? Hvis hun besvimte i dusjen, kunne det få alvorlige følger.

I samme øyeblikk dukket hun opp med et håndkle rundt overkroppen, barbeint og våt i håret.

Da hun fikk øye på ham i døråpningen, trakk hun håndkleet tettere rundt seg. – Jeg var så varm og svett, og jeg føler meg mye bedre nå, sa hun fort.

Han trakk på skuldrene. – Hvis du sier det, så. Vi er leger begge to. Jeg er sikker på at du vet hva som er best for deg.

– Ikke gå, sa hun fort.

– Jeg er sulten. Moren din sa at jeg kunne forsyne meg med det jeg fant i kjøleskapet og fryseren. Jeg går ned og tar en kikk. Du må gjerne bli med.

– Kan jeg få si noe? protesterte hun, og han ble taus. – Jeg vil bare be om unnskyldning for at jeg var så uhøflig da du fant meg sovende nede i stuen tidligere i dag. Samt takke for at du hjalp meg da jeg besvimte. Jeg pleier ikke å oppføre meg slik. Hun sukket. – Til mitt forsvar skal det sies at jeg nylig måtte avlyse bryllupet mitt. De siste ukene har jeg tatt hånd om alle avbestillinger og forklaringer, og det har vært et mareritt. Men jeg ble ferdig til slutt, og nå har jeg kommet hjem for å bo her inntil videre.

– Det var leit å høre, sa han stille. Han undret på hva hun ville ha sagt hvis han fortalte henne at han visste hvordan det føltes. Men det fantes mange ulike grunner til å avlyse bryllup, og han veddet på at hun ikke hadde brutt forlovelsen av samme grunn som ham. – Skulle du gifte deg her i landsbyen?

Hun ristet på hodet. – Nei. Forloveden min ville at vi skulle gifte oss i utlandet. På St. Lucia.

– Da ville vel mange av vennene dine her hjemme ha blitt skuffet.

– Ja. Det var ikke min idé. Men jeg var forelsket, og … Hun tidde.

– Akkurat, sa han og snudde seg for å gå. Samtalen vekte vonde minner i ham, minner han bare kunne takle når han var alene.

– Jeg skal bare ta på meg noen klær, så kommer jeg ned, sa hun nølende. Hun hadde en følelse av at hun hadde sagt noe galt, uten å vite hva det kunne være.

– Ok. Denne gangen forlot han rommet, gikk ned trappen og inn på kjøkkenet.

Han satte to tallerkener med fiskepai, erter og nypoteter på bordet da hun dukket opp i døråpningen litt senere. Hun var iført en rosa, langermet trøye og slitte, blå jeans. Det lyse håret hadde tørket. Han hadde litt dårlig samvittighet for å ha vært så kort i tonen, så han smilte vennlig til henne da han så det vaktsomme blikket hun sendte ham.

– Sett deg, sa han og håpet at han lød litt vennligere. – Har moren din ringt?

Hun slappet av, kom inn og satte seg. – Ja, like etter at du hadde gått. Hun ble overrasket over å høre at jeg er hjemme, og lei seg for at hun ikke var her da jeg kom. Bestemor har hatt et ganske alvorlig hjerteinfarkt, så hun ligger på sykehuset for øyeblikket. Mamma kommer ikke tilbake før hun er sikker på at alt er bra med henne. Hun vurderer å ta bestemor med seg hit for å la henne bo her. Det er praktisk å ha fire store soverom.

– Ja, spesielt når ett av dem er okkupert av leieboeren, bemerket han tørt. – Fortalte du at vi har truffet hverandre?

– Ja. Hun later til å ha svært høye tanker om deg. Særlig etter at jeg fortalte hvordan du tok deg av meg.

Han nikket bare svakt, og en stund spiste de i taushet. Begge nøt det deilige måltidet. Så grep Daniel ordet igjen.

– Hvorfor nevnte du ikke at du er lege?

Kate trakk på skuldrene. – Jeg er arbeidsløs for øyeblikket. Jeg jobbet på akuttavdelingen ved et sykehus sørpå. Craig, forloveden min, jobbet også der. Men for noen uker siden ble avdelingen flyttet til et annet sykehus, hvor de allerede hadde nok ansatte. Dermed ble noen av oss overtallige. Jeg kunne ha søkt om overflytting til en annen avdeling, slik Craig gjorde, men jeg valgte å slutte i protest mot nedleggelsen.

– Det later til at livet har fart hardt med deg den seinere tiden.

– Det kan du si. Det var ikke jeg som avlyste bryllupet. Craig var egentlig mest ivrig etter å gifte seg. Men så ville han plutselig ikke slå seg til ro likevel. Ikke med meg, i hvert fall. Han fattet interesse for jenta jeg delte leilighet med i stedet.

– Da er du vel glad til for å være kvitt ham.

Hun smilte og viste de rette, hvite tennene. Det slo ham at ansiktet hennes ble rent forvandlet. Så langt hadde hun rynket pannen stort sett hele tiden, men nå så han hvor søt hun var når hun smilte … til tross for det korte, bustete håret.

– Jeg var ikke det i begynnelsen. Slikt får en til å føle seg så uønsket og uelsket, men jeg begynner å føle det nå.

– Det gjør du nok, sa han med et smil. Han tenkte at denne jenta hadde tæl. Synd og skam at denne drittsekken hadde sviktet henne. – Når du er helt frisk igjen, kan vi kanskje skåle for å tilbringe framtiden sammen med folk som ikke vil svikte deg.

– Det høres bra ut. Kan du fortelle meg hva som skjer nede på legekontoret? Har Peter Swain sluttet helt?

– Ja. Men Miriam er der fremdeles, og jeg tror ikke at hun liker meg.

– Hvorfor skulle hun ikke det? Når jeg tenker meg om, så skulle det ikke mye til før hun sukket og himlet med øynene den gangen jeg jobbet der.

Han lo. – Det har ikke endret seg. Det eneste nye er at jeg er sjefen nå, og at pasientlisten øker etter hvert som stadig nye mennesker flytter til området.

– Ja, det kan jeg tenkte meg, sa hun. Med ett ble hun overveldet av trøtthet. Hun reiste seg og sa unnskyldende: – Jeg tror jeg burde holdt sengen litt lenger. Jeg føler meg veldig sliten.

– Det er nok ettervirkningene av den høye feberen. Gå og legg deg igjen, så ser jeg til deg om en stund.

Hun nikket og reiste seg fra bordet, men ble stående og nøle i døråpningen. – Beklager at jeg er til så mye bry, doktor Dreyfus.

Han smilte. – Kall meg Daniel. Ingen kan hjelpe for at de er syke fra tid til annen, noe vi leger vet utmerket godt. Ikke tenk på det. Immunforsvaret ditt er sikkert nedslitt etter alt stresset du har opplevd.

Idet hun langsomt gikk opp trappen igjen, ønsket Daniel nok en gang at han ikke hadde vært så brysk i tonen da han kom hjem fra jobb. Kate virket grei nok nå som han begynte å bli kjent med henne.

Før han gikk og la seg, så han til henne og oppdaget at hun sov søtt. Pannen var kjølig, pulsen normal, og idet han bevegde seg bort fra sengen, snudde hun seg i søvne og hvisket navnet til mannen hun skulle ha giftet seg med. Det fikk ham til å undres på om hun virkelig var ferdig med ham.

*

Da han våknet neste morgen, kunne han kjenne lukten av stekt bacon. Han kom ned på kjøkkenet og oppdaget at Kate hadde dekket frokostbordet.

– Det var min tur, sa hun idet de ristede brødskivene hoppet opp av risteren, og vannet kokte opp.

– Jeg forstår at du føler deg bedre, bemerket han.

– Mye bedre. Jeg skal pakke ut så snart vi har spist frokost. Jeg setter på en vaskemaskin etterpå, så hvis du har noe skittentøy, kan du bare legge det fram.

– Hva skal du gjøre etter det, da?

– Jeg skal levere en brudekjole til bruktbutikken inne i landsbyen.

– Du kan sikkert få noen til å gjøre det for deg. Det må være vondt. Jeg kan levere den for deg, hvis du vil.

Hun stirret forundret på ham, uten å være klar over at det ikke ville være første gang han utførte en slik oppgave. Men forrige gang hadde kjolen blitt levert tilbake til butikken der den var kjøpt, og da først etter lang tid.

– Jeg kan ikke la deg gjøre det, protesterte hun. – Mrs Burgess som driver butikken, ville ha satt i gang jungeltelegrafen før du forlot butikken. Snart ville hele landsbyen vite at du hadde levert inn en brudekjole. Jeg våger ikke å tenke på hvordan de ville ha tolket det.

Han lo. – Kan vi ikke gi dem noe å gruble over?

– Er du sikker?

– Ja, jeg er sikker, men er du sikker på at ikke du og denne Craig blir sammen igjen?

– Det kommer ikke til å skje, sa hun tonløst. – Jeg har lært leksen min. Fra denne dagen av skal jeg kun gifte meg med en mann som ikke kan leve uten meg, en som jeg ikke kan leve uten. Og hvis jeg aldri finner ham, så foretrekker jeg å leve alene. Jeg tror jeg var mer forelsket i forelskelsen enn i Craig.

– Hvor er kjolen, da?

– Oppe, i en stor eske. Jeg skal hente den.

Han måtte være gal, tenkte Daniel da hun hadde gått for å hente den. Tenk at han hadde tilbudt seg å levere hennes splitter nye brudekjole til bruktbutikken. Det ville være som å vri kniven rundt i såret. Og hva ville Ruth si når hun kom tilbake? At han burde ha passet sine egne saker. Eller at han burde ha foreslått at Kate kunne selge den, ettersom hun ikke hadde noen inntekt for øyeblikket.

Hvorfor blandet han seg egentlig i hennes saker? De hadde ikke truffet hverandre før i går, og de hadde ikke akkurat funnet tonen umiddelbart. Han hadde nok å tenke på fra før av, om han ikke skulle bekymre seg for en forsmådd brud. Praksisen og overoppsynet med håndverkerne som bygde huset for ham, krevde sitt.

Men det var noe ved Kate som interesserte ham, og det skyldtes ikke at hun var hans type. Langt ifra. Lucy hadde vært hans type, men hun ble revet bort bare noen dager før de skulle gifte seg, så han visste hvordan det føltes når framtiden din gikk i knas. Men i hans tilfelle skyldtes det en ond skjebne, ikke en svikefull kjæreste.

Kate kom tilbake med esken som inneholdt kjolen. Askegrå, men besluttsom i ansiktet. Idet han tok esken fra henne, sa hun: – Takk skal du ha. Jeg vet at dette kanskje er å drive det for langt, men jeg lurer på om jeg kan spørre deg om nok en tjeneste.

– Det kommer an på hva det er.

– Jeg fikk inntrykk av at dere trenger en lege til i praksisen. Jeg har jo jobbet der før, og jeg trenger en ny jobb.

Så snart ordene var ute, angret hun. Ansiktsuttrykket hans sa alt. Hun hadde gått for langt. Han syntes at hun var påtrengende. Hun så det på ham.

– Det må jeg nok tenke over, sa han rolig. – Jeg har vurdert å ansette en til, men jeg er ikke riktig sikker på når det blir. Deretter snudde han seg og gikk mot døren med den store pappesken foran seg. Nederst i innkjørselen svingte han ut på veien i retning av bruktbutikken.

Da han hadde kjørt, sank Kate ned i sofaen og stirret tomt framfor seg. Hva i all verden hadde fått henne til å spørre om noe slikt, og det like etter at de var blitt kjent med hverandre? Hadde hun ventet at han skulle kaste seg over sjansen til å ansette henne, uten å vite noe som helst om hennes faglige kvalifikasjoner?

Hun hadde jobbet ved legekontoret tidligere, så hun hadde den nødvendige erfaringen, men Daniel hadde ikke sett henne i aksjon. Det ville ikke bli enkelt å møte blikket hans neste gang de støtte på hverandre. Han hadde vært utrolig hyggelig mot henne fra første stund, og nå trodde han vel at hun forsøkte å utnytte ham.

Dagen strakte seg ut foran henne, lang og trist, og hun ønsket at moren hadde vært der og trøstet henne.

*

Det kom som lyn fra klar himmel, tenkte Daniel idet han kjørte mot landsbyens hovedgate. Ruths datter hadde spurt om å få jobbe på legekontoret, og han hadde blitt så overrasket at han svarte unnvikende. Han antok at livet hennes var nokså kaotisk for øyeblikket, og at hun betraktet muligheten til å jobbe på legekontoret som en løsning på ett av problemene hennes.

Men når han skulle ansette en ny lege, skulle det gjøres på skikkelig vis. Han ville intervjue søkerne inngående, sjekke referanser og alt som hørte til. Han ansatte ikke nye medarbeidere etter en koselig prat med vertinnens datter. Men hvis hun var den rette for jobben, ville han ansette henne. Samtidig visste han at tanken på å jobbe sammen med Kate gjorde ham mer urolig enn han ønsket å innrømme.

Etter at han mistet Lucy, hadde han bestemt seg for at kjærlighet og smerte gikk hånd i hånd. Han orket ikke tanken på å oppleve et så fryktelig tap igjen. Det var en feig holdning. Han visste det. Men det var årsaken til at han holdt seg unna kvinner og forhold. Han ønsket ikke at Kate skulle få en større plass i livet hans enn hun allerede hadde.

Han parkerte utenfor bruktbutikken hvor mrs Burgess regjerte, grep den store pappesken og gikk inn. Da han plasserte esken på disken og åpnet den, vekket han straks interessen til de ansatte og et par kunder som var tidlig ute. – Den er nydelig, utbrøt en av dem. – Bare se på broderiene langs skjørtekanten. Hvem er det sin?

– En bekjent, forklarte han. Han hadde ikke noe ønske om å lyve.

– Den ser jo helt ubrukt ut, sa en av de andre. Han trakk bare på skuldrene og undret på om Kate gjorde en tabbe når hun kvittet seg med den så raskt. Samtidig forsto han at kjolen var en påminnelse om knuste drømmer.

Han lot dem stå igjen og beundre kjolen mens han kjørte til legekontoret, fast innstilt på å glemme den forsmådde bruden og konsentrere seg om pasientenes behov.

Idet han passerte resepsjonen, stanset Jenny ham. Hun ville vite hvordan det gikk med Kate. – Bedre, sa han. – Men jeg ba henne om å holde sengen.

Senere på formiddagen kom mrs Giles innom med sønnen sin. Barnet hadde ukontrollerte rykninger i nakken, og moren forklarte litt engstelig at hun ville ha vesle Billy undersøkt.

Daniel hadde reist seg og rundet skrivebordet før hun rakk å fullføre setningen.

– Hvor lenge har han vært slik? spurte han mens han studerte rykningene.

– Han hadde veldig vondt i halsen i forrige uke, sa Linda Giles forlegent. – Og så fikk han disse rykningene. Søsknene hans lo av ham, men jeg tenkte at legen burde se på ham.

– Det var da enda godt, erklærte han mens han undersøkte gutten. – Hvorfor kom du ikke med ham da han fikk vondt i halsen?

Hun trakk på skuldrene. – Jeg ga ham litt brystbalsam. Det lot til å hjelpe.

Daniel rynket pannen. – Brystbalsam kan bidra til å lindre sår hals, men sønnen din lider nok av noe mer alvorlig. Han burde ha vært til lege.

Familien Giles bodde i et gammelt, forfallent hus oppe i åssiden. De hadde fem barn til sammen, og selv om Linda Giles gjorde sitt beste, så klarte hun liksom aldri å få full kontroll.

– Er det den såre halsen som gir ham rykninger? ville hun vite.

Daniel nikket. – Det er mulig. Han snudde seg mot gutten og ga seg til å undersøke ham, og snart fikk han bekreftelsen han ikke ønsket. Guttens fingre krøllet seg oppover, og han visste at han led av Sydenhams korea.

– Har du noensinne hørt om Sanktveitsdans? spurte han mrs Giles. – Det er et vanlig navn på sykdommen jeg tror sønnen din lider av – en form for revmatisme i sentralnervesystemet. Det er svært sjeldent i våre dager. Jeg henviser Billy til en nevrolog, men i mellomtiden må du ta ham med hjem, få ham til å holde sengen og gi ham antibiotikaen jeg skal foreskrive for halsen.

– Jeg kan ikke ta ham med hjem. Jeg må lage skolemat, protesterte Linda. – Jeg har hatt ham med meg mens han har vært syk.

– Glem skolematen til han er undersøkt av spesialist, sa Daniel bestemt. – Det eneste som kan forhindre at rykningene blir verre, er ro og sengehvile. Vær vennlig og gjør som jeg sier.

Omsider lot det til at mrs Giles innså alvoret i situasjonen. Hun grep Billys hånd og leide ham ut fra legekontoret. Daniel sukket og håpet at hun ville følge rådet hans.

Han ringte henne senere på formiddagen for å fortelle at Billy hadde fått time hos spesialist neste dag. – Han kommer hjem til dere. Ikke slipp Billy ut av sengen før han har vært der.

– Å nei, utbrøt hun. – Må han komme hit? Jeg har ikke rukket å støvsuge på flere dager.

– Ta det med ro. Han kommer ikke for å kontrollere husarbeidet. Han kommer for å undersøke Billy, sa Daniel og avsluttet samtalen.

Men han visste at spesialisten trolig ville merke seg at huset var fuktig og barna feilernærte.

Da dagen gikk mot slutten, sa han til Miriam: – Har du noen erfaring med Sydenhams korea?

Hun grep jakken og vesken sin, ivrig etter å komme seg hjem. – Ingen. Men jeg har naturligvis hørt om sykdommen, sa hun og forsvant ut døren før han rakk å forklare at han ønsket å diskutere vesle Billys tilstand med henne.

*

Da han kom tilbake til Jasmine Cottage, sto Kate og strøk klærne hun hadde vasket tidligere på dagen. – Du trenger da ikke å ta mine, sa han med rynket panne. – Jeg klarer å stryke mine egne klær.

– Ja, det klarer du helt sikkert, sa hun. – Men jeg vedder på at mamma stryker klærne dine. Jeg kjenner henne altfor godt til å tro noe annet.

– Ja, Ruth vasker og stryker klærne mine. Det var en del av avtalen da jeg flyttet inn.

– Og jeg stepper bare inn for henne.

– Det ser slik ut, sa han tørt.

Slike hjemmekoselige scener var akkurat hva han ønsket å unngå, tenkte han idet han gikk opp trappen for å skifte av seg dressen.

Han ønsket ikke at dette påtvungne samboerskapet skulle bli altfor koselig.

For det første, så var Kate altfor direkte i tonen, altfor påtrengende. Helt annerledes enn Lucy hadde vært. Hun hadde vært mild og vennlig, med langt, silkemykt hår og et søtt fjes. Livet var tomt uten henne. Han kunne naturligvis ikke klandre Kate for det. Det var bare det at han ikke ville gjøre livet mer komplisert enn det allerede var.

Dessuten tenkte han på at hun hadde spurt ham om jobb. Jo mer tid de tilbrakte sammen, desto mer ville hun føle at han burde ansette henne. Han aktet ikke å la seg manipulere.

De spiste et slags måltid sammen ved kjøkkenbordet. Pizza og en fruktpudding Ruth hadde satt i fryseren. Han kunne ikke ha unngått det uten å være direkte uhøflig. Men så snart de hadde ryddet av bordet, erklærte han at han ville gå opp på rommet sitt for å slappe av. – Sov godt, hvis jeg ikke ser deg senere.

Inne på rommet la han seg ned på sengen og grep boken han hadde kommet halvveis i, men han klarte ikke å konsentrere seg. Han var rastløs, og det var Kates skyld. Kate som bare sa ting rett ut.

Helt siden hun kom brasende inn i livet hans hadde han følt at den velordnede tilværelsen hans var truet. Samtidig var Kate sårbar på sin måte. Hun slet med å fordøye opplevelsen av å ha blitt vraket av drittsekken som bedro henne. Det hadde hun ikke fortjent.

*

Kate hadde oppfattet budskapet. Han ville holde henne litt på avstand. Nok var nok, og hun kunne ikke klandre ham.

Hvis hun trengte en jobb, var det opp til henne å søke på stillinger. Hun kunne ikke vente at hun skulle få alt servert på et fat. Men hvis ikke Daniel ville ansette henne på legekontoret, ble hun nødt til å flytte fra landsbyen.

Hun bladde gjennom et blad, så litt halvhjertet på TV, og deretter bestemte hun seg for å gå til sengs, i mangel på noe bedre å foreta seg. Dagene strakte seg ut foran henne i all sin tomhet, og hun ønsket at bestemoren ville bli bedre, slik at moren kunne komme hjem.

Ruth hadde aldri likt Craig. Hun mente at han var flakkende i blikket, og hun hadde dessverre hatt rett.

Forholdet mellom dem hadde utviklet seg gradvis etter hvert som de jobbet lange skift sammen. Noen ganger snakket de om jobben, andre ganger glemte de tid og sted og hadde bare øyne for hverandre.

Det merkelige var at skjebnen hadde sendt en ny mann inn i livet hennes akkurat når hun hadde det som vanskeligst, og jo mer hun så til Daniel, desto vagere ble minnene om Craig. Det til tross for at hun ikke visste noe som helst om legen som hadde tatt Peter Swains plass på landsbyens legekontor.

Han var usedvanlig kjekk; en kvinne kunne ikke unnlate å legge merke til de hasselbrune øynene og det mørke håret som krøllet seg pent over ørene. Likevel var han enslig, tilsynelatende uten kjæreste.

Men det måtte være noen som var glad i ham. En kone eller partner, en mor eller søster. Eller var huset han bygde nede ved elven kun ment for ham alene?

En ting var sikkert: Hun aktet ikke å spørre. Hun hadde allerede fått ham til å levere brudekjolen for henne, for så å spørre ham om jobb nærmest i samme åndedrag. Han tvilte vel på at hun virkelig hadde kjærlighetssorg når hun startet jobbjakten dagen etter at hun kom og samtidig kvittet seg med brudekjolen som åpenbart hadde betydd en hel del for henne.

Hun ville spare tårene til hun lå alene i sengen om natten. Følelsen av å være uønsket var så vond at hun måtte skyve den ut av tankene når Daniel var til stede, ellers ville hun ha skjemt seg fullstendig ut. Det siste hun ønsket var at han skulle tro at hun trengte en skulder å gråte mot.

Hun reiste seg fra sofaen og gikk langsomt opp trappen. Hun hadde gitt opp håpet om å se ham igjen før neste morgen, men idet hun nådde toppen av trappen, ble døren til soverommet åpnet, og der sto han, iført jeans og tykk genser med saueskinnsjakke utenpå.

– Hei, sa han vaktsomt. – Du har vel ikke tenkt å legge deg allerede?

– Jo, svarte hun tonløst. – Jeg har ikke noe annet å gjøre.

– Klokken er bare halv ti.

– Hva så?

Hun så blek og fortvilet ut, og han smeltet. – Jeg tenkte meg ned på puben en tur. Vil du være med?

Han kunne ikke tro at han virkelig hadde sagt det. Dette var ikke å holde Kate på avstand. Hun lyste opp, men nølte fremdeles.

– Det ville ha vært hyggelig, sa hun. – Bare ikke alle spør om hvorfor jeg har flyttet hjem igjen. Mamma har sikkert fortalt folk at jeg var forlovet, og de er vel nysgjerrige siden jeg ikke skulle gifte meg med en kar herfra. Jeg orker ikke så mye oppmerksomhet. Kate sukket. – Det var så vondt å bli sviktet. Jeg er naturligvis skuffet over at jeg ikke får bære brudekjolen eller reise på bryllupsreise til utlandet, men det verste er å innse at personen du skal gifte deg med ikke elsker deg likevel. Jeg burde kanskje være glad til for at alt kom for en dag før bryllupet, men det gjør ikke smerten lettere å bære.

– Jeg forstår det, sa Daniel alvorlig. Han tok seg i å ønske at han hadde kjent henne godt nok til å kunne gi trøst. – Men du blir nødt til å møte folk her før eller senere, så du kan like gjerne få det overstått.

Kate smilte. – Sant nok. Og nå har jeg i det minste deg som moralsk støtte.

– Det har du, lovte han. Det slo ham at det var lenge siden han hadde følt trang til å beskytte noen, og han var ikke sikker på om han likte det.

Han trengte en avledning og kom til å tenke på vesle Billy Giles. – Har du noensinne hatt pasienter med Sydenhams korea?

Hun rynket pannen og tenkte seg om. – Jeg kjenner til sykdommen, men jeg har aldri behandlet noen for den. Selv om jeg en gang så en mann som led av den.

– Da kan du fortelle meg om det på vei til puben. Hent jakken din og pakk deg godt inn. Du har akkurat vært syk, så du må ikke ta noen sjanser.

Kate nikket og smatt inn på soverommet sitt for å gjøre seg i stand mens Daniel ventet nedenunder. Deretter forlot de huset og tok fatt på den koselige spaserturen ned til puben.

– Har du en pasient med Sydenhams korea? spurte Kate.

– Jeg tror det, og jeg tenker mye på denne pasienten. En liten gutt med alvorlig halsinfeksjon og ukontrollerte rykninger. Jeg har mistanke om at det er Sanktveitsdans, som sykdommen ble kalt i gamle dager.

– Hva får deg til å tro det? Rykningene? spurte Kate interessert. I det øyeblikket var hun ikke lenger vertinnens datter eller den forsmådde brud, men lege først og fremst. Miriam hadde litt å lære av henne.

– Ja. Det samt at fingrene krøllet seg oppover når gutten holdt hendene ut foran seg med håndflatene vendt nedover. Det er nesten umulig å få til. Han blir undersøkt av spesialist i morgen, og det blir spennende å høre hva han kommer til.

– Interessant, bemerket hun.

– Fortell meg om denne personen du så.

– Det var en mann jeg så på et kjøpesenter. Kroppen hans var i konstant bevegelse, han hadde ukontrollerte rykninger. Folk lo, og jeg hadde så vondt av ham at jeg kunne ha grått. Jeg tenkte at det kunne være Sydenhams korea, men jeg ville ikke spørre ham. Sykdommen kommer av streptokokkinfeksjon i halsen og dårlige boforhold, gjør den ikke?

– Jo, og Billy Giles bor i et fuktig, gammelt hus. Det er en stor familie, og jeg tror ikke at de har det altfor fett. Faren jobber på en gård. Det er helt avgjørende at pasienten får ro og holder sengen for å forhindre at skadene på nervesystemet forverrer seg. Jeg har ordnet med hjemmebesøk av en nevrolog i morgen.

– Jeg vil gjerne vite hvordan det går med Billy, sa hun. – Kan jeg få møte ham, slik at jeg lærer mer om sykdommen?

– Naturligvis, sa Daniel straks. – Jeg skal se til ham jevnlig etter at diagnosen er stilt, og du kan bli med hvis du vil.

Han begynte å bli svak, tenkte Daniel. Han var klar over det. Kates entusiasme var akkurat det han savnet på legekontoret. Miriam var en dyktig lege, men hun var ikke villig til å gi det lille ekstra.

– Kanskje du kunne komme innom legekontoret for et jobbintervju, sa han idet puben kom til syne. Hun lyste opp, og han tenkte at Kate nå var bedre rustet til å fornye bekjentskapet med landsbyfolket på The Poacherʼs Rest.

– Hei, Daniel, sa pubverten, Michael Grimshaw, idet de kom inn. Da han oppdaget hvem Daniel hadde med seg, utbrøt han: – Kate, så hyggelig å se deg! Har du flyttet hjem igjen, eller er du bare på besøk?

Før hun rakk å svare, ropte noen fra den andre siden av lokalet. – Når skal bryllupet stå, Kate? Vi er alltid glade for en sjanse til å trekke i finstasen her i landsbyen – spesielt når det er til ære for en av våre.

Daniel kastet et raskt blikk på Kate. Hvorfor følte han denne trangen til å beskytte henne?

Gnisten forlot henne like raskt som den hadde dukket opp, men hun virket rolig og fattet da hun kom med kunngjøringen til alle som var til stede. – Bryllupet er utsatt inntil videre. Vi har pause. Men jeg skal huske på at dere vil at jeg skal gifte meg her i landsbyen når anledningen byr seg.

De satte seg ned med drinkene sine, og han sa lavt: – Det var godt svart. Jeg er stolt av deg. Nå får du litt pusterom.

Hun sendte ham et tårevått smil. – Takk. Det hjelper at du er her.

– Du kan slappe av nå, Kate. Hva skal vi snakke om nå?

Smilet var der fremdeles. – Sydenhams korea?

– Nei, det kan vente til jeg vet mer om vesle Billy. Han sukket. – Denne uken har jeg hatt flere uheldige pasienter, men det er naturligvis en leges lodd.

– Det hender at dine egne problemer virker ubetydelige i sammenligning, bemerket Kate alvorlig.

– Hm. De forsvinner ikke av den grunn, gjør de vel?

Hun kikket nysgjerrig på ham. – Det virker ikke som du har rare problemene. Selv om jeg har inntrykk av at du er enslig. Har du ingen familie?

– Hvis du lurer på om jeg er gift eller har kjæreste, så er svaret nei.

– Utrolig, utbrøt Kate. Hun undret seg over at en så tiltrekkende mann var alene.

– Hva mener du med det? spurte Daniel rolig og tok en slurk av glasset sitt.

– Bare at mange kvinner ville betrakte deg som selve drømmemannen.

Han lo gledeløst. – Er det sant? Vel, jeg er sikker på at du vet bedre enn å tenke slik. Når det er sagt, vet jeg at folk med kjærlighetssorg ofte kan ta feil av følelsene sine.

Hun skulle til å komme med en indignert protest, men han fortsatte ufortrødent: – Jeg er redd for at livet mitt ikke er en åpen bok, slik ditt er. Enkelte av sidene vil forbli lukket for alltid. Foreldrene mine er døde. Jeg hadde en fantastisk barndom, og jeg ville ha ønsket det samme for de barna jeg kunne ha fått. Men vi får det ikke alltid slik vi vil, gjør vi vel?

– Handler de lukkede sidene om foreldrene dine? spurte Kate. Hun var litt irritert over antydningen om at hun var en slags desperat dame med kjærlighetssorg.

– Nei, sa han brått. – Det gjør de ikke. Jeg synes at vi burde tenke på hjemveien. Selv om du kan sove så lenge du vil i morgen, så må jeg opp tidlig.

– Hva med jobbintervjuet? spurte Kate nervøst.

– Det kunne passe bra rett etter hjemmebesøkene, men jeg må sjekke med Miriam først. Hun må være med på beslutningen.

De spaserte hjemover under den stjerneklare himmelen. – Er du ikke redd for at det kan bli kjedelig å jobbe på et legekontor etter det travle akuttmottaket? spurte Daniel.

– Nei. Tempoet er kanskje litt roligere på et legekontor, men arbeidet er like krevende på sin måte.

Kate hadde visse forhåpninger, men hun sa til seg selv at ingenting var avgjort. Det var ikke sikkert at hun var den eneste søkeren, og hva ville Miriam si? Ville hun ønske henne velkommen som kollega?

Den natten drømte hun om brudekjolen. Hun drømte at den hang i klesskapet hennes, ubrukt og uønsket. I drømme skrek hun ut i fortvilelse, til Daniel kom brasende inn på rommet hennes for å se hva som var i veien.

– Du sa jo at du leverte den til bruktbutikken! hulket hun.

– Hva? Brudekjolen? Jeg gjorde jo det! ropte han. Og da hun så etter, oppdaget hun at den virkelig var borte.

Hun måtte ha skreket høyt i søvne, for Daniels stemme rev henne ut av drømmen og vekte henne. Han sto utenfor døren til soverommet hennes og spurte om hun var ok. Hun sto opp av sengen, tuslet bort til døren og åpnet den på gløtt.

– Det var bare en drøm, sa hun. – Beklager at jeg vekte deg.

– Det hørtes ut som et mareritt.

– Jeg drømte om brudekjolen. Jeg drømte at den hang i skapet, og jeg trodde at den hadde kommet tilbake for å hjemsøke meg.

– Vel, vi vet begge at det høres vanvittig ut, ikke sant? sa han rolig. – Gå og legg deg igjen. Jeg skal lage noe å drikke til deg. Hva vil du ha? Te, kaffe eller varm sjokolade?

– Varm sjokolade høres deilig ut, sa hun forlegen. – Jeg er så lei for at jeg vekte deg.

– Det gjorde du ikke. Jeg lå og leste. Ellers ville jeg nok ikke ha hørt deg. Det er naturlig å ha det litt tungt etter at bryllupet ditt er avlyst, vet du. Du må ta en dag av gangen.

Hun nikket spakt. – Det skal jeg.

Det måtte være pubbesøket som hadde utløst drømmen, tenkte hun da han hadde gått ned på kjøkkenet. De hadde passert bruktbutikken på veien, og hun hadde vært pinlig oppmerksom på at brudekjolen hennes hang der inne.

Hun tok takknemlig imot den varme sjokoladen Daniel kom opp med like etter. Da han skulle til å gå, stanset han opp i døråpningen. – Har moren din ringt i dag?

– Ja. Jeg skulle hilse.

– Kommer hun snart tilbake?

– Jeg vet ikke, svarte hun. Hun hadde en følelse av at det var flere grunner til at han spurte. Den ene var at han gjerne ville overlate henne og problemene hennes til morens trygge favn.

– Så bestemoren din er ikke bedre?

– Mamma sier at hun kommer seg, men det er langt igjen.

– Det viktigste er at hun er på bedringens vei. Det må være en lettelse for dere begge. Nå går jeg og får meg litt søvn, så snakkes vi i morgen tidlig.

– Takk for hjelpen, nok en gang, sa hun og satte de blå øynene i ham.

– Ingen årsak, sa han tørt. Så gikk han for å forsøke å glemme henne i noen timer.

*

– Jeg vurderer å intervjue Kate Barrington for den ledige stillingen her på kontoret, sa han til Miriam neste morgen. – Jeg vil gjerne at du skal være til stede.

– Jaså? sa hun stivt.

– Jeg har inntrykk av at hun er en intelligent og kunnskapsrik, ung lege. Har du noen innvendinger?

– Ikke hvis det kan redusere arbeidsmengden min. Hun har jo jobbet her tidligere, vet du.

– Ja, jeg har hørt det. Hvordan var hun å jobbe sammen med?

– Ung og entusiastisk. Ivrig etter å lære.

– Hvorfor sluttet hun?

– Hun kjente vel en dragning mot sykehusarbeid, antar jeg.

– Jeg tror Kate ønsker å flytte hjem for godt nå, sa han. – Skal jeg be henne om å komme innom i morgen, etter hjemmebesøkene?

– Ja, det er vel greit, sa Miriam i den vanlige, uttrykksløse tonen sin. Med det gikk hun for å ta fatt på dagen.

Dermed var et hinder passert, tenkte han da han så etter henne. Han hadde ikke vært sikker på hvordan Miriam ville reagere, men det lot til at Kate hadde gjort en god jobb forrige gang hun var ansatt ved legekontoret. Han skulle bare ønske at hun hadde vært på alder med Miriam og like kjedelig, slik at han ikke ville tenke så mye på henne.

Han ringte henne i lunsjpausen for å fortelle henne om intervjutidspunktet. Hun hadde sovet da han gikk, men nå var hun våken og glad for å høre at ting skjedde.

– Hva sa Miriam? spurte hun.

– Hun virket positivt innstilt.

– Så bra! Jeg får krysse fingrene, da. Takk for at du er så snill mot meg, Daniel. Uansett om du tilbyr meg stillingen eller ikke.

Det ble stille et øyeblikk før han sa i en kort tone: – Jo, takk, men sannheten er at jeg skylder moren din å passe på deg. Ruth har vært svært vennlig mot meg. Du har vært heldig med moren din.

Da han hadde lagt på røret, undret Kate på hvorfor hun følte seg avvist. Det var ingen grunn til det, men følelsen var der likevel. Kanskje det var årsaken til at Daniel var enslig. Det var noe ved ham som sa «trå meg ikke for nære».

Samtidig lot det til at han kom godt overens med moren hennes, og folk i landsbyen likte ham godt. Kanskje det bare var henne han var skeptisk til. Men hvorfor? Hun var jo ikke ute etter ham. Hjertet hennes var knust etter det Craig hadde gjort mot henne. På den andre siden var Daniel den eneste mannen hun noensinne hadde vasket undertøy for, selv om han hadde gitt klart uttrykk for at han foretrakk å gjøre det selv.

Hun bestemte seg for at hun ikke skulle begå en eneste feil dagen etter. Om ikke annet skulle hun til og med få et smil ut av Miriam.

